Ragna Grubb

Ragna Grubb (Kopenhage, 1903ko martxoaren 20a - Frederiksberg, 1961eko ekainaren 9a) bere arkitektura-estudioa sortu zuen lehen arkitekto daniarretako bat izan zen. Etxebizitza sozialarekiko interes handia erakutsi zuen, eta Funtzionalismoaren proposamenak esparru horretara eramaten saiatu zen. Bere lan nagusia Kopenhageko Kvindernes Bygning (“Emakumeen Etxea”) da, 1935ean lehiaketa bidez irabazitakoa.

 Lehen urteak 
Umetatik arkitekturarekiko interesa erakutsi zuen. Hala ere, 1922ra arte ez zuen erabaki Kopenhageko Eskola Teknikoan matrikulatzea -Suitzan eta Italian zehar egindako bidaia batean arkitektura klasikoa ezagutu ostean-, bere prestakuntza osatzeko eta horrela arkitektura ikasketak egin ahal izateko. Horrela, Danimarkako Arte Ederren Errege Akademian onartu zuten, urtebete geroago; 1933an lortu zuen arkitekto titulua. Ikasle garaian praktikak egin zituen Povl Baumann, Knud Sørensen eta Kaj Gottlobenen estudioetan (arkitektura praktikak  Karen Clemmensen   aitzindariarekin ere egin zituen).

 Ibilbidea 
Kvindernes Bygning (“Emakumeen Etxea”) eraikitzeko lehiaketan lehen saria irabazteak, 1935ean bere arkitektura estudioa irekitzea ahalbidetu zion, ia pentsaezina garai hartan emakume batentzat. Bere lanik ezagunena bilakatu zen eraikin hau, emakume erakunde baten egoitza zen eta kausa sozialekin lotutako emakume elkarte eta taldeen topaleku bihurtzea zuen helburu. Bere programa nahiko konplexua zen; beheko solairuan dendak eta funtzio anitzeko espazioak zeuden barruko patiora begira. Lehen solairuan bilera-gelak eta jatetxe bat zeuden. Bigarren eta hirugarren solairuetan elkarteen bulegoak zeuden; laugarren solairuan eta atikoan hotel bat zegoen, Cecil Hotela. Eraikin honen diseinuak arkitekturako saioko azken joerei jarraitzen zien; estilo funtzional argia zuen hormigoi armatuzko egitura, estalki laua eta fatxadako zulo horizontal bereizgarriak dzituena. Gerora, eraikin horretako gune batzuk emakume ikertzaileentzako lan-gela gisa erabilti ziren.

Etxebizitza soziala izan zen Ragna Grubb-en pasio nagusia bere ibilbidean zehar. 1937an, beste bi arkitektorekin batera (Karen Hvistendahl eta Ingeborg Schmidt), Foreningen Socialt Boligbyggeri-FSBk (Kopenhageko Etxebizitza Sozialen Elkartea) baliabide gutxiko familia ugarientzako etxebizitza sozialen bloke batzuk diseinatzeko abiatutako lehiaketa irabazi zuen. Kantorparken izenez ezagutzen den guneak 7 etxebizitza-bloke lineal zituen jatorriz, eta gerora ere FSBko etxebizitzak dira, funtzionamendu betean.Oro har, Ragna Grubbek proposatzen zuen etxebizitza soziala malgua izateko pentsatua zegoen, plantan antolaketa irekia zuena, hainbat haur bere ardurapean dituzten guraso langileen familientzat moldagarria.

1937tik aurrera, Christian Laursen arkitektoarekin ezkondu ondoren, bere jarduera profesionala murriztu egin zen, seme-alabak zaintzearen eta etxea mantentzearen mesedetan. Bere lanak, batez ere, familia bakarreko etxebizitzak eta birmoldaketa lanak izan ziren. Senarrarekin batera Kopenhageko Udalaren saria jaso zuen 1951n, Skindergrade kaleko 38. zenbakian eraikin historikoa zaharberritzeagatik, H Struers Chemiske  laborategien egoitza bihurtzeko. .

Ragna Grubb Charlottenborg Forarsudstilling-en (Charlottenborg-eko Udaberriko Erakusketa) bi ediziotan (1939 eta 1941) bere lana aurkeztera gonbidatu zuten, Europako iparraldeko erakusketa-lehiaketa nagusietako batean.

 Erreferentziak 

 Ikus, gainera 

 Emakumeak arkitekturan

 Kanpo estekak 

Kategoria:Kopenhagetarrak
Kategoria:Danimarkako arkitektoak
Kategoria:Emakume arkitektoak